ชีสทาร์ตแบรนด์ดังจากโอซาก้า มาเปิดสาขาที่พารากอนเลยต้องมาลองหน่อย ตอนไปโอซาก้าไม่ได้ทานของ original เลยเปรียบเทียบกันไม่ได้ ตอนนี้คิวก็ไม่ยาวเว่อร์แล้ว ต่อคิวแป๊บเดียวก็ได้ เตรียมเงินสดไปให้พอดีนะคะ เห็นรีวิวส่วนใหญ่ว่ารสชาเขียวอร่อยเลยลองแต่ไลน์ matcha ดังนี้ค่ะ

1. Pablo Frute Matcha with Shiratama (150฿)
แก้วนี่อร่อยมากค่ะ ชอบมาก เป็นชาเขียวมัทฉะปั่นกับครีมเข้มข้น ท็อปด้วยครีมปั่นผสมชีสและถั่วแดง ทานกับแป้งชิราทามะเหนียวหนึบและเยลลี่ชาเขียว สั่งหวานน้อยได้ค่ะ คือเข้มข้นหวานมันลงตัว ทานแล้วสดชื่นดี

2. Matcha Cheese Soft Serve (95฿)
เป็นซอฟท์ครีมมัทฉะผสมชีส หวานมันเข้มข้นกลมกล่อม ไม่หวานเกินไป เนื้อไอศกรีมไม่เหลวละลายช้า ตัวโคนที่เป็นวาฟเฟิลก็กรอบไม่เละ ลงตัวมาก อันนี้ก็ชอบค่ะ

3. Pablo Mini Matcha (90฿)
เป็นทาร์ตชิ้นเล็กๆ กับครีมชีสชาเขียวมัทฉะ ตัวแป้งโอเค แต่ครีมรู้สึกว่าไม่สุดทั้งกลิ่นชีสหรือชาเขียว คือทาน soft serve ก่อนมาทานอันนี้เลยรู้สึกว่าหวานมาก ชอบตัวนี้น้อยที่สุดใน 3 อย่างที่ได้ลองชิม

ยังไม่ได้ลองทานรส original เลยค่ะ วันหลังถ้ามีโอกาสจะมาลอง แต่แนะนำ 2 รายการแรก ต้องมาจัดอีกแน่ๆ
